Kuffa, Štefan, poslanec NR SR (2014-04-02):
Ďakujem za slovo. Vážená pani podpredsedníčka, milé kolegyne, kolegovia, vážený pán predkladateľ, dovoľte mi v prvom čítaní vystúpiť ako spravodajca k návrhu poslancov Národnej rady Slovenskej republiky Viliama Novotného a Ľudovíta Kaníka na vydanie zákona, ktorým sa dopĺňa zákon č. 580/2004 Z. z. o zdravotnom poistení a o zmene a doplnení zákona č. 95/2002 Z. z. o poisťovníctve a o zmene a doplnení niektorých zákonov v znení neskorších predpisov. V súlade s § 73 ods. 1 o rokovacom poriadku som bol určený Výborom Národnej rady Slovenskej republiky pre zdravotníctvo za spravodajcu k návrhu poslancov Národnej rady Slovenskej republiky (Mimo mikrofónu sa spravodajca obrátil na predkladateľa: Ešte raz to prečítam?) Viliama Novotného a Ľudovíta Kaníka na vydanie zákona, ktorým sa dopĺňa zákon č. 580/2004 Z. z. o zdravotnom poistení a o zmene a doplnení zákona č. 95/2002 Z. z. o poisťovníctve a o zmene a doplnení niektorých zákonov v znení neskorších predpisov, tlač č. 914. Na základe uvedeného podávam v prvom čítaní spravodajskú informáciu o predmetnom návrhu zákona. Konštatujem, že uvedený návrh zákona spĺňa po formálno-právnej stránke všetky náležitosti uvedené v § 67 a § 68 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov, ako i náležitosti uvedené v legislatívnych pravidlách. Ako uvádza dôvodová správa, návrh zákona je v súlade s Ústavou Slovenskej republiky, so zákonmi a medzinárodnými zmluvami, ktorými je Slovenská republika viazaná a s právnymi predpismi Európskej únie. Predložený návrh nemá významný vplyv na rozpočet verejnej správy. Má pozitívny dopad na sociálne vplyvy a nemá vplyv na životné prostredie a informatizáciu spoločnosti. Súčasťou predloženého návrhu zákona je stanovisko ministerstva financií. Dovoľte mi niekoľko slov. Tuná by som tak chcel ako len povedať tak krátku myšlienku, že predmetný návrh zákona je logický a vychádza z reálnej praxe a z tých skúseností, ktoré tuná sú. Už to číslo si presne nepamätám, je to vyše 138-tisíc administratívnych výkonov, neviem, 138-tisíc 500 aj niečo, hej, čo je veľmi veľa a to je úplne absurdné, aby tí ľudia, ktorí sú členmi volebných komisií, respektíve pri petíciách keby to bolo, takže sa nemusia prihlasovať a odhlasovať do tých zdravotných poisťovní. Áno, aj keď je tam vyše 300, okolo 348-tisíc eur príjmom zdravotnej poisťovne, ale v tých percentách keby sme to navýšili, je to vlastne len jedna tisícina, keby sa navýšila, tak to asi má takýto dopad na zdravotné poisťovne, to bolo štyri celé, nula celá, nula jedna percenta. Takže myslím si, že tento návrh zákona je dobrý, aj keď málinko má nejaký ten dopad na ten rozpočet, ale ak by sme celkom tak mali s tým problém, tak o tú tisícinu keď sa to navýši, tak to v podstate tým zdravotným poisťovniam by nechýbalo, ale čo je vysoké pozitívum, tak to je tá administratíva, že jeden deň sa prihlasujú títo poistenci do zdravotnej poisťovne a druhý deň sa musia odhlasovať. Takže ja tento návrh zákona aj podporím. Vychádzajúc z opatrení, ktoré pre mňa ako spravodajcu vyplývajú z § 73 zákona o rokovacom poriadku, odporúčam, aby sa Národná rada Slovenskej republiky uzniesla v zmysle § 73 ods. 3 písm. c) rokovacieho poriadku na tom, že po rozprave odporučí uvedený návrh zákona prerokovať v druhom čítaní. V súlade s rozhodnutím predsedu Národnej rady Slovenskej republiky č. 922 z 3. marca 2014 a podľa § 71 rokovacieho poriadku Národnej rady Slovenskej republiky navrhujem, aby návrh zákona prerokovali Ústavnoprávny výbor Národnej rady Slovenskej republiky, Výbor Národnej rady Slovenskej republiky pre financie a rozpočet, Výbor Národnej rady Slovenskej republiky pre verejnú správu a regionálny rozvoj a Výbor Národnej rady Slovenskej republiky pre zdravotníctvo. Za gestorský výbor navrhujem Výbor Národnej rady Slovenskej republiky pre zdravotníctvo. Odporúčam, aby predmetný návrh zákona výbory prerokovali do 30 dní a gestorský výbor do 32 dní od prerokovania návrhu zákona v Národnej rade Slovenskej republiky v prvom čítaní. Pani podpredsedníčka, prosím, otvorte čítanie a tú mládež hore na balkóne tam pozdravujem.